SKRIFTLIG FORESPØRGSEL E-3187/01

af Hanja Maij-Weggen (PPE-DE) til Kommissionen

(20. november 2001)

Om: Bushmeat

Kan Kommissionen bekræfte, at den den 16. november har modtaget 340 000 underskrifter fra europæiske borgere, hvormed der protesteres mod det voksende marked i Europa for afrikansk bushmeat, hvoraf der allerede eksporteres 4 millioner tons om året?

Ved Kommissionen, at dette kød stammer fra forskellige vilde dyr i Afrika, heriblandt dyrearter, der er ved at uddø?

Er Kommissionen rede til at indføre et importstop for dette kød eller at iværksætte en streng og kontrolleret kvoteordning for importen af dette kød, da visse arter af vildtlevende dyr i Afrika ellers vil kunne uddø inden for 10 år som følge af denne eksport?

Svar afgivet på Kommissionens vegne af Margot Wallström

(13. februar 2002)

Kommissionen kan bekræfte, at kommissæren for udvikling og humanitær bistand fik overrakt en protestadresse med 1 800 000 underskrifter vedrørende bushmeat-sagen af European Association of Zoos and Aquaria (EAZA) og International Fund for Animal Welfare (IFAW) i forbindelse med Udviklingsministerrådets pressekonferencen den 8. november 2001.

Kommissionen ved ikke, hvor oplysningen om 4 millioner tons importeret kød, uanset form, kommer fra. Tallet indgår ikke i de officielle statistikker, og Kommissionen kender heller ikke til andre kilder. De internationale bestemmelser og Fællesskabets bestemmelser om udryddelsestruede arter tillader ikke indførsel af nogen form for bushmeat til Fællesskabet. Der eksporteres årligt ca. 40 000 tons oksekød fra tamdyr til Fællesskabet, under nøje dyrlæge- og toldkontrol både i de eksporterende afrikanske stater og i Fællesskabet.

Nogle af de arter, der er truet på grund af bushmeat-krisen, som f.eks. gorillaer, chimpanser og elefanter, er opført i bilag A til Rådets forordning (EF) nr. 338/97 af 9. december 1996 om beskyttelse af vilde dyr og planter ved kontrol af handelen hermed(1) (gennemførelse af Konventionen om international handel med udryddelsestruede vilde dyr og planter (CITES)). Import i Fællesskabet af enheder eller dele eller produkter af disse arter er underkastet nøje kontrol i medfør af denne forordning. Import til kommercielle formål af truede arter, som er opført i bilag A, er forbudt.

Under disse omstændigheder synes indførelse af importkvoter ikke at være en løsning på bushmeat-problemet, som snarere bør løses med foranstaltninger på stedet i de lande, hvor jagten foregår.

Kommissionen er med til at finansiere forskellige bevaringsprojekter i Afrika, i særdeleshed i den centralafrikanske region, hvor man i et vist omfang søger at løse spørgsmålet.

For eksempel:

- Ecofac-programmet (Ecosystèmes Forestières Afrique Centrale) arbejder flere steder i og omkring større fredede områder for at bekæmpe, kontrollere og forebygge krybskytteri.

- ABAC-projektet (Alternatives au Braconnage en Afrique Centrale) sigter specielt mod at nedbringe krybskytteriet, ved at der regelmæssigt stilles mere kød til rådighed under kontrollerede former, så trykket på de vildtlevende dyr mindskes.

- MIKE-projektet (Monitoring Illegal Killing of Elephants) tilvejebringer oplysninger om omfanget af og tendenserne i den ulovlige nedskydning af elefanter og vurderer årsagerne hertil, som grundlag for CITES-beslutningerne og for forvaltningen af de naturtyper, der rummer disse dyr og andre udryddelsestruede afrikanske arter. Dette skulle i sidste ende kunne danne grundlag for en bæredygtig forvaltning af elefanter og elefantprodukter i Afrika og herved også bidrage til bekæmpelsen af krybskytteri.

(1) EFT L 61 af 3.3.1997.